kardosdrur/scandi-wiki huggingface dataset:
Latinerkvarteret (Paris)

Quartier Latin (dansk: "Latinerkvarteret") er en bydel, der er beliggende i Paris' 5. og 6. arrondissement på venstre bred af Seinen. Bydelen har ingen administrativ status og lader sig derfor også svært afgrænse præcist, men kan løst defineres som området mellem Saint-Germain-des-Prés og Jardin du Luxembourg. Nogle vil også medregne området østover mod Jardin des Plantes.

Kvarteret har fået sit navn efter Sorbonne-universitetet og de andre af middelalderens lærde skoler, hvis fællessprog var latin. Bydelen er kendt for sin livlige atmosfære og mange bistroer.

Bydele i Paris
5. arrondissement
6. arrondissement
Ostwald-processen

Ostwald-processen eller Ostwald-metoden er en kemisk proces, der anvendes til fremstilling af salpetersyre. Processen blev udviklet af Wilhelm Ostwald og patenteret i 1902. Processen bruges stadig i dag, og er historisk og praktisk nært forbundet med Haber-Bosch processen, der anvendes til at fremstille råmaterialet til salpetersyre, ammoniak.

Kemiske processer
Kemisk proces

En kemisk proces er en metode, hvormed et eller flere kemikalier eller kemiske blandinger ændres og omdannes til andre kemiske forbindelser.

Processen kan enten være skabt af nogen eller opstå naturligt. Begrebet kemisk proces anvedes ofte for at beskrive behandlingen og produktionen af kemiske stoffer i industriel sammenhæng, f.eks. på olieraffinaderier eller rensningsanlæg. En kemisk proces kan indeholde flere skridt, og kan, men behøver ikke, involere en egentlig kemisk reaktion.
Hamburger Abendblatt

Hamburger Abendblatt er en tysk avis, der udgives mandag-lørdag i Hamburg og omegn af Axel Springer AG. Avisen udkommer i et oplag på 250.000 og har 770.000 læsere. Politisk var avisen oprindeligt konservativ.

Flere aviser i Hamburg har gennem tiderne båret navnet Abendblatt, bl.a. Hamburger Abendblatt, der blev grundlagt i 1820. Denne avis gik imidlertid ind, og den nuværende avis blev grundlagt af Axel Springer i 1948. Oplaget var oprindeligt beskedne 60.000, men allerede efter et halvt år steg det til 170.000. Indtil 1970'erne udkom avisen om eftermiddagen, men har siden – trods navnet – været en morgenavis. En kort overgang fra 2006 til 2007 udkom avisen også om søndagen.

Eksterne henvisninger 
 Hamburger Abendblatts hjemmeside

Etableret i 1948
Aviser fra Tyskland
Propofol

Propofol (markedsnavne bl.a. Diprivan (AstraZeneca) og Propolipid) er et hurtigt- og korttidsvirkende intravenøst lægemiddel, der anvendes til universel anæstesi (narkose) under kirurgiske indgreb og til sedering af respiratorpatienter på intensivafdelinger. Det anvendes desuden indenfor veterinærmedicin. 

Præparatet har en god afslappende og beroligende effekt, og udmærker sig ved at patienten hurtigt vågner op. Idet præparatet har en dårlig smertestillende effekt anvendes det oftest sammen med et smertestillende middel.

Propofol er en karakteristisk hvidlig emulsion, der bl.a. indeholder sojaolie.

En overdosis af Propofol var den officielle (og egentlige) dødsårsag for sangeren Michael Jackson, der døde d. 25. juni 2009.

Eksterne henvisninger 

Læs mere om propofol på medicin.dk

Lægemidler tilhørende nervesystemet
Australian National University

Australian National University (ANU) er et offentligt universitet beliggende i Australiens hovedstad, Canberra. I alt har universitetet 12.500 studerende og 3.600 videnskabelige ansatte.

Universitetet blev grundlagt i 1946 af staten – som det eneste universitet i landet. Formålet var at styrke landets forskning. Siden 1960 har universitetet også udbudt uddannelser på bachelorniveau. 

ANU nyder stor anseelse og er af flere internationale rangordninger af universiteter, bl.a. Times Higher Education Supplement placeret som det bedste i Australien. Fem modtagere af Nobelprisen er eller har været ansat ved universitetet.

Referencer

Eksterne henvisninger 
 Australian National Universitys hjemmeside

Etableret i 1946
Universiteter i Australien
Canberra
Nationalpark Kongernes Nordsjælland

Nationalpark Kongernes Nordsjælland er en dansk nationalpark, der blev indviet den 29. maj 2018. Nationalparken omfatter nogle af landets artsmæssigt mest mangfoldige løvskove, blandt andet Gribskov, men også Esrum Sø og Arresø. Oprettelsen af nationalparken blev vedtaget i december 2017. Den er med et areal på ca. 26.250 ha den næststørste danske nationalpark.

Forarbejdet 
Området blev i 2008 udpeget til kommende nationalpark. Oprindeligt regnede man med, at oprettelsen ville blive påbegyndt i efteråret 2009, men forberedelserne har taget længere tid end forventet.

Den 11. december 2012 besluttede partierne bag nationalparkloven, at processen omkring Nationalpark Kongernes Nordsjælland skal genoptages.

I juni 2017 sendte Miljø- og fødevareministeren sammen med forligskredsen bag nationalparkloven ministerens forslag til "Nationalpark Kongernes Nordsjælland" i offentlig høring frem til 23. oktober 2017, og forslaget vedtaget i december 2017.

Kritik 
Nationalparken har mødt en del kritik, først vedrørende valget af Carl Frederik Bruun som formand for nationalparkens bestyrelse, og efterfølgende for at parken er usammenhængende og omfatter sommerhuskvarterer, byer og konventionelt landbrug.

Noter

Eksterne henvisninger 
 
 Kort med nationalparkens afgrænsninger miljoegis.mim.dk hentet 4. februar 2018

 
Nationalparker i Danmark
Fredensborg Kommunes geografi
Gribskov Kommunes geografi
Halsnæs Kommunes geografi
Helsingør Kommunes geografi
Hillerød Kommunes geografi
Landkreis Roth

Landkreis Roth ligger i den sydøstlige del af det bayereske Regierungsbezirk Mittelfranken i Tyskland.
Nabokreise er mod nord Landkreis Fürth, den Kreisfri by Schwabach og Nürnberg samt Landkreis Nürnberger Land, mod øst Landkreis Neumarkt in der Oberpfalz, mod syd landkreisene Eichstätt og Weißenburg-Gunzenhausen og mod vest Landkreis Ansbach.

Geografi 

Landkreis Roth ligger i det „geografiske centrum“ af Bayern, i Fränkisches Seenland og i Naturpark Altmühltal. Den sydlige del af området ligger i Fränkische Alb med højder op til 612 moh. (ved Reinwarzhofen, i kommunen Thalmässing). Det største vandløb i området er floden Rednitz, der i nærheden af Georgensgmünd dannes ved sammenløbet af kildefloderne Fränkische Rezat og Schwäbische Rezat, og løber mod øst, og senere mod nord, og forlader landkreisen ved Schwabach.

Ud over mange kilder og mindre floder er der også kunstige vandløb og søer: Main-Donau-Kanalen løber i den østlige del af området fra nord mod sydøst, samt Brombachsee og Rothsee, der er lavvandede opstemmede søer af Regnitz og Mains der benyttes til rekreative og turistmæssige formål.

Landkreises Roth ier landskabsmæssigt tvedelt: Mod nord er det præget af den tætte skov Lorenzer Reichswald sølandskabet, mens begyndelsen til jurabjergene har dybe dale, stejle klippevægge og højsletter. Derimellem er der eng- og markarealer, naturligt bevoksede floddale og bakkeland.

Byer og kommuner 

Kreisen havde  indbyggere pr.

Litteratur 
 Landratsamt Roth (Hrsg.): Unser Landkreis Roth. Eine Broschüre des Landkreises. Bayerische Verlagsanstalt Bamberg, Bamberg 1995, 
 WEKA/Landratsamt Roth (Hrsg.): Landkreis Roth. Wirtschaftsstandort. WEKA info Verlag, Mering 2005

Eksterne henvisninger 

 Officiel Website for Landratsamtes Roth
Skibsmåling

Skibsmåling skal foretages på alle danske skibe for at lovliggøre deres sejlads i danske- og internationale farvande.

Målingerne udføres, af klassifikationsselskaber, andre virksomheder eller enkeltpersoner, der på nærmere angivne vilkår er autoriseret her til af Søfartsstyrelsen, efter reglerne som er fastsat i Den internationale konvention om måling af skibe (1969).

Målingerne udføres på skibe af en længde på 24 m og derover med undtagelse af krigsskibe . Efter målingerne og godkendelse udstedes et Internationalt målebrev (1969).
 
Det udstedte målebrev skal altid befinde sig om bord på skibet og på forlangende forevises for vedkommende myndigheder.

Ekstern henvisning
Bekendtgørelse af lov af lov om skibsmåling Hentet 26. august 2009

Måling
Fontainebleau

Fontainebleau (af fontaine belle eau) er en by og kommune i Paris' metropolitanområde, 55 km syd-sydøst for Paris. Byen hører til departementet Seine-et-Marne og er hovedby i arrondissementet Fontainebleau. Fontainebleau er med sine 172,05 km² den største kommune i Île-de-France og er endda større end Paris. Mens selve kommunen blot har 15.942 indbyggere (1999), har byområdet, der også omfatter Avon, et indbyggertal på 36.713.

Fontainebleau er kendt for den store og naturskønne Fontainebleauskov, der er et populært udflugtsmål for parisere, og for sit historiske kongeslot Château de Fontainebleau. Byen er desuden hjemsted for INSEAD – en af verdens førende handelshøjskoler - og Mines ParisTech.

Byen har flere gange været centrum for historiske begivenheder. Det var her, at Sverige og Danmark sluttede fred i 1679 og afsluttede den Skånske Krig. Fontainebleau-ediktet, der tilbagekaldte Nantes-ediktet i 1685, blev også underskrevet her. Da Napoleon i 1814 underskrev sin erklæring om at abdicere, foregik det også her. Slottet var hovedsæde for den tyske besættelsesmagt og var 1949-1967 hovedkvarter for NATO.

Eksterne henvisninger 

Byer i Ile-de-France
Château de Fontainebleau

Château de Fontainebleau er et fransk slot i Fontainebleau i Seine-et-Marne, ca. 55 km syd for Paris. Slottet, der er det største af de kongelige slotte i Frankrig, blev opført under Frans den 1. og Henrik den 2.. Det har siden 1981 stået på UNESCOs Verdensarvsliste. 

Slottet var i middelalderen et mindre jagtslot. I 1528-1540 blev det udvidet af Gilles le Breton for Frans 1. Det kombinerer den franske renæssancestil med italiensk manierisme. Dermed skabtes Fontainebleaustilen. Slottet har fem fløje, der omslutter fem gårde af forskellig form. 

Slottet har flere gange været centrum for store begivenheder i verdenshistorien. Ludvig 14. underskrev her i 1685 Fontainebleau-ediktet, der tilbagekaldte Nantes-ediktet. Og her underskrev Napoleon i 1814 sin erklæring om at abdicere. 

Slot og park er åbne for offentligheden. En del af slottet huser kunstskolen Écoles d'Art Américaines. Under 2. verdenskrig var det hovedsæde for den tyske besættelsesmagt, og fra 1949 til 1967 var det hovedkvarter for NATO.

Fontainebleau
Verdensarvsområder i Frankrig
Blogosfære

Blogosfære (af blog og -sfære) er en beskrivelse for den sfære, der udgøres af blogs og som er baseret på, at bloggene er forbundne gennem links til hinanden. Således opfattes de som et communtiy eller et socialt netværk, hvori bloggerne kan give udtryk for deres holdninger. 

Blogosfæren er vokset frem siden begyndelsen af 2000'erne .I takt med udviklingen de senere år kan man inddele blogosfæren i mindre blogosfærer, der henvender sig til vidt forskellige målgrupper og behandler forskellige emner.

Den danske blogosfære 
Den danske blogosfære rummer ifølge en undersøgelse fra 2009 omkring 160000 blogs, hvoraf omkring 70000 er aktive.

En undersøgelse udført af Cision i 2008 viste, at den danske blogosfære domineres af højreorienterede synspunkter.

Eksterne henvisninger 
overskrift.dk rummer en søgemaskine, hvorved det er muligt at søge i indholdet af danske blogs.

Referencer 

World Wide Web
Flughafen Dresden

Flughafen Dresden (tidl. Flughafen Dresden-Klotzsche), også benævnt Dresden Airport (IATA: DRS, ICAO: EDDC), er en international lufthavn 9 km nord for Dresden, i delstaten Sachsen, Tyskland.

I 2008 gik 1.860.364 passagerer igennem lufthavnens 2 terminaler, hvilket var rekord for lufthavnen.

Eksterne henvisninger 
 
 Flughafen Dresden officiel hjemmeside 

Dresden
Etableret i 1935
Dresden
Luftfart i Sachsen
Deutsche Film-Aktiengesellschaft

Deutsche Film-Aktiengesellschaft (DEFA) var det statslige filmselskab i DDR og havde som sådan monopol på filmproduktion i landet. Selskabet havde hovedsæde i Babelsberg i Potsdam.

DEFA blev dannet 17. maj 1946 og selskabet overtog det tidligere UFA's studier i Babelsberg og producerede den første film i Tyskland efter 2. verdenskrig, Morderne er iblandt os, der fik premiere i 1946 og som havde Hildegard Knef i en af hovedrollerne. Hovedtemaet i DEFA's film var i begyndelsen antifascisme og socialistisk realisme. Filmene handlede om arbejderklassen og viste kærligheden til DDR. 

DEFA nåede at producere ca. 700 spillefilm, 750 animationsfilm, over 2.250 dokumentar- og kortfilm samt 8.000 tyske synkroniseringer af udenlandske film. Ved DDR-styrets fald etableredes en forening, DEFA-Stiftung, der overtog rettighederne til filmen. Siden har DEFA-filmene oplevet en renæssance både i Tyskland og i USA, hvor Museum of Modern Art i New York City i 2005 havde en to ugers festival dedikeret til DEFA's film.

Eksterne henvisninger
 Arkiv over DEFAs film 

DDR
Filmselskaber
Bankhemmelighed

Bankhemmelighed indebærer at en bank beskytter sine kontohaveres personlige oplysninger i forhold til det omgivende samfund, således at kun banken selv kender kundernes identitet. Det kan f.eks. ske ved at nummerere kundernes konti. Bankhemmeligheden tilskrives særligt Schweiz, men også Østrig og Luxembourg samt skatteparadiser som Caymanøerne og Panama praktiserer den.  

Schweiz 'opfandt' bankhemmeligheden med vedtagelsen af bankloven af 1934. Bankhemmeligheden kritiseres ofte for at bidrage til at skabe en undergrundsøkonomi og øget organiseret kriminalitet.

Bankvirksomhed
Undergrundsøkonomi

Undergrundsøkonomi, sortbørshandel, det sorte marked, sort økonomi eller paralleløkonomi referer til et marked, hvor handler udføres uden hensyntagen til beskatning, lovgivning eller handelsreguleringer. I moderne samfund dækker undergrundsøkonomien over en lang række aktiviteter. Generelt set er undergrundsøkonomien mindst i de lande, der har størst økonomisk frihed, mens den bliver forholdsmæssigt større i lande, hvor korruption, forbud og eksistensen af legitime monopoler begrænser lovlig økonomisk aktivitet. Undergrundsøkonomien er typisk også stor i planøkonomiske samfund, hvor efterspørgslen efter varer er større end udbuddet.

Undergrundsøkonomien beskæftiger sig hovedsageligt med omsætning af varer, der er illegale eller som er begrænset i antal eller tilgængelighed. Det omfatter således både handel med euforiserende stoffer og stjålne varer, men også handel med tjenesteydelser (sort arbejde), pirattaxivirksomhed samt videresalg af billetter til kultur- og idræstsarrangementer til overpris.

I flere EU-lande udgør undergrundsøkonomien omkring 20 procent af bruttonationalproduktet, mens tallet for Danmark skønnes at være 17 procent.

Referencer

Litteratur 
 Claus Bundgård Christensen, Den sorte børs – Fra besættelsen til efterkrigstid, Forum, 2003. .

Kriminalitet
Skatteunddragelse
Handel
Ransagning

Ransagning eller husundersøgelse er en efterforskningsmetode, der anvendes i mange lande, og som giver politi eller skattemyndigheder mulighed for at undersøge en mistænktes bolig eller anden personlige ejendom for bevismateriale uden dennes samtykke. De fleste demokratiske lande beskytter i forfatningen sin borgeres ret til privathed og forbyder således ubegrundede ransagninger. I flere jurisdiktioner kræves en retskendelse før ransagningen kan foretages. Ransagninger anvendes bl.a. i sager om besiddelse af børneporno, medvirken til prostitution og handel med euforiserende stoffer.

I Danmark har Politiets anvendelse af ransagninger siden 1919 været reguleret i Retsplejeloven. Ransagning forudsætter, at der foreligger en konkret mistanke om en strafbar handling, der medfører fængselsstraf og at ransagningen er af væsentlig betydning for den videre efterforskning af denne handling. Ransagningen skal desuden foretages så skånsomt som muligt og på et tidspunkt, hvor den vækker mindst mulig opsigt. Derfor ser man ofte, at politiet udfører ransagninger om natten eller i de tidlige morgentimer. Så vidt muligt finder ransagningen sted under to vidners påsyn. 

Retsplejeloven fastslår, at der som hovedregel kræves en retskendelse før ransagningen kan foretages. I praksis foretages ransagninger dog uden forudgående kendelse i sager, hvor politiet vurderer, at udbyttet ved ransagningen vil blive stærkt begrænset af at man skal vente på en kendelse.

Se også 
 Interpol
 KGB
 FBI
 United States Secret Service

Politimetode
Jura
Retsvidenskab
Juridiske begreber
Vejle Bryghus

Vejle Bryghus var et mikrobryggeri i Vejle. Det indledte ølproduktionen i 2006 under navnet Bryggeriet Kvajj og havde fra begyndelsen haft binavnet Vejle Bryghus. Dette navn blev siden det officielle, men betegnelsen Kvajj sås fortsat på produkternes etiketter. 

Bryggeriet havde et sortiment på ti forskellige øltyper, heraf syv fast øltyper og tre årstidsøl. Brygningskapaciteten var på 900 liter pr. brygning.

I følge Vejle Amts Folkeblad indgav bryggeriet konkursbegæring den 9. maj 2014.

Referencer 

Mikrobryggerier fra Danmark
Bryghus
Etableret i 2006
English-only movement

English-only movement (kun-engelsk-bevægelsen) er en politisk bevægelse, der går ind for engelsk som eneste officielle sprog i USA. De facto er engelsk det eneste alment brugte sprog i USA, og tilhængerne af bevægelsen ønsker at gøre dette officielt. Selv om English-only movement er flere hundrede år gammel, har den moderne version oplevet en genopblussen siden 1980.

Den moderne English-only movement er blevet mødt med afvisning fra Linguistic Society of America, som i 1986 vedtog en beslutning, der gik imod "English-only-foranstaltninger' med den begrundelse, at de er baseret på misforståelser omkring den rolle, som et fælles sprog spiller i skabelsen af politisk enhed, og at de er uforenelige med grundlæggende amerikanske traditioner for sproglig tolerance."

Organisationen U.S. English siger "at indførelse af engelsk som officielt sprog vil hjælpe med at øge indvandrernes muligheder for at lære og tale engelsk, som er det vigtigste redskab, som indvandrere skal have for en vellykket tilværelse."

Kilder

Politiske bevægelser
USA's politik
Amerikansk kultur
Engelsk sprog
Mørk & Jul

Mørk & Jul er en dansk TV-satireserie, med Brian Mørk og Simon Jul Jørgensen som studieværter, der havde premiere den 19. januar 2009 på TV 2 Zulu. Programmet er en parodi på TV 2-programmerne Station 2, Operation X og Basta.

Handlingen fokuserer på to studieværter, som fra et studie i København stiller om til udsendte reportere forskellige steder i samfundet. Blandt faste indslag er føljetonen "Vogn 47", hvor Bjarne Henriksen og Esben Pretzmann spiller de to politibetjente på patrulje. Et andet fast indslag er interview med "Basher Henrik", som spilles af Magnus Millang. Han er i hvert afsnit medlem af en ny gruppe, som hader forskellige andre grupper, f.eks. fede mennesker, flykapere, homoseksuelle eller dyr. Henrik opfører sig altid meget dårligt over for reporteren og slår ofte kameraet og giver det fingeren, 
når han går væk. I anden sæson kan bl.a. nævnes "Manden på gaden", som er to mænd giver deres mening til kende om forskellige forhold i samfundet, fx holdning til homoseksualitet, offentlig transport osv. Jonas Schmidt og Beate Bille spiller henholdsvis Asger Fajk og Bodil Mortensen i "Retsmedicineren", der parodierer den amerikanske tv-serie CSI: Miami. Sammen forsøger de at opklare en række drab på kendte personer begået af en seriemorder.

Mørk & Jul var i 2009 nomineret til "Årets satireprogram" af Tvfestival.dk, men prisen gik til Slemme Slemme Piger.

Referencer 

Tv-programmer fra TV 2 Zulu
Humorprogrammer fra Danmark
Danske tv-serier fra 2000'erne
DAK

DAK kan henvise til flere emner:

 Afrikakorpset, Deutsches Afrikakorps, general Erwin Rommels korps i Afrika
 Deutscher Automobil Konzern, en historisk tysk motorcykel- og bilfabrikant
 Nycomed DAK, en multinational medicinalvirksomhed, der har hovedkvarter i Zürich, Schweiz
Valdemar Neiiendam

Valdemar Neiiendam (23. august 1870 – 25. juli 1956) var en dansk maler, bror til skuespillerne Robert Neiiendam og Nicolai Neiiendam.

Neiiendam var elev på Kunstakademiet 1891—1895 og på de fri studieskoler under Kristian Zahrtmann. Udstiller fra 1906, og vandt den Neuhausenske Præmie 1911 for H.C. Andersen tager Afsked fra sin Moder, 1915 for Joh. Herman Wessel i Snak med Torvefolkene på Ulfeldts Plads, og 1920 for Marie Grubbe og Holberg i Borrehuset paa Falster. I 1915 tildelte Akademiet ham sin årsmedalje for Landsforvisning. P.A. Heiberg forlader sit Hjem.

Neiiendams kunst er afgjort litterært bestemt, bygget over et åbenbart ret nøje studium af mennesker og kultur i sidste halvdel af det 18. og første halvdel af det 19. århundrede. Blandt hans billeder kan nævnes som ejendommelige for ham Bag Scenen under Opførelsen af Erasmus Montanus (1910), Venner ved Ewald's Jordefærd (1909) og flere emner af Ewalds Liv; »Fru Heiberg besøger sin Moder på Dyrehavsbakken (1917), Ole Borch's Studenter på botanisk Udflugt (1918).

Neiiendam har en ret intensiv medleven med det menneskelige i hans emne, men ham arbejder tungt med formen, som ofte er usikker, og en forkærlighed for stærke og brogede Farver, som synes at skyldes en påvirkning fra Zahrtmann, og som er i modstrid med hans egen natur, gør ham det noget vanskeligt at få malerisk ro og harmoni i sine arbejder. Valdemar Neiiendam har lavet en lang række topografiske illustrationer til Ludvig Mylius-Erichsens Den Jydske Hede, Før og nu udgivet i 1903.

Kilder

Eksterne henvisninger 

 

Malere fra Danmark
Danskere i 1900-tallet
Modtagere af De Neuhausenske Præmier
Modtagere af Eckersberg Medaillen
Personer i Kraks Blå Bog (afdøde)
Personer i Dansk Biografisk Leksikon
Salmonsens
Grafisk design

Grafisk design eller grafisk formgivning  er en produktform som henviser til forskellige professionelle og kunstneriske udtryksformer som fokuserer på præsentation og visuelt budskab af et objekt i tryksager eller digitale medier.

Ved visualisering anvendes forskellige metoder til at skabe og kombinere symboler, billeder og tekst i en samlet og synlig præsentation, blandt andet ved anvendelse af typografi, synlig kunst og iøjnefaldende layouts, for at skabe det endelige resultat.

Grafisk design er en tosidig proces, henholdsvis design-fasen hvor forbindelsen til modtageren skabes og produktets udførelse.

Anvendelse 
Brugen af denne form for design anvendes eksempelvis i forbindelse med annoncering af produkter, arrangementer, udstillinger o. a. i tidskrifter og aviser, på produktemballager for at gøre disse indbydende, valgplakater med forskellig informationer om parti og politikere, plakater som beskriver forskellige produkter, eksempelvis film, koncerter, biler, tandpasta etc. og piktogrammer på offentlige steder, som i enkel og forståelig form giver grundlæggende oplysninger og henvisninger til personer med forskellige sprogkundskaber.

Digitalt er konstruktion af websideer en væsentlig faktor i grafisk formgivning.

Ekstern henvisning 
Grafisk designer, opgaver

 
Kunst
Jacob Fosie

Jacob Fosie (1679 – 1. december 1763), var en dansk tegner, akvarelmaler og raderer, far til Johanne Marie Fosie.

Fosie var elev af Hinrich Krock, født i København, af engelsk æt. Han forfærdigede vakre landskabsbilleder i vandfarve, mest efter hollandske mestre, brugte flittig radernålen, var tegnemester for søkadetterne og uddannede flere af disse sine elever: Norden, Willars og Grønvold til flinke kunstnere. Han holdt uden betaling tegneskole for ubemidlede.

Fosie var en velhavende mand; han syslede flittig med mekanik og sprogvidenskab, var i en række år organist ved Holmens Kirke og som sådan uden tvivl en habil musiker, skønt der ganske vist meldes, at han ikke øvede musikken uden om søndagen, og at der i hans eget hus aldrig rørtes noget instrument.

Fosie var medlem af det ældste danske kunstnersocietet eller -akademi (1701) og af kunstakademiet i Florents, men havde i øvrigt næppe nogen sinde været uden for Danmarks grænser. Desuagtet var han hjemme i alle de store kultursprog og i latinen, besad et stort og godt bibliotek og var højt anset for sin mangesidige dannelse.

Han har udgivet Tegnet Abc i 24 kobbere, Læreklude, København 1741—43, en samling af hans disciples arbejder, København 1747 og en samling landskaber, København 1746.

Kilder

Eksterne henvisninger 
 

 
 

Malere fra Danmark
Kobberstikkere fra Danmark
Tegnere fra Danmark
Organister fra Danmark
Danskere i 1700-tallet
Medlemmer af Accademia delle arti del disegno